Robs Makelhenijs

Roberts Deils Makelhenijs (; dzimis ), pazīstams arī kā Robs Maks (Rob Mac), ir amerikāņu aktieris, producents, scenārists un režisors. Plašāk pazīstams kā seriāla "Filadelfijā vienmēr ir saulains" (vai "Filadefijā vienmēr spīd saule") autors, kurā viņš arī atveido vienu no galvenajām lomām. Pazīstams arī ar galveno lomu seriālā Mythic Quest, un ar savām vieslomām seriālos "Pazudušie" un "Fārgo".

 Dzīvesgājums 
Robs Makelhenijs piedzima nabadzīgā Dienvidfiladelfijas rajonā 1977. gada 14. aprīlī. Kad viņam bija astoņi gadi, viņa māte Helēna Makelhenija pameta ģimeni un vēlāk atklāja savu lesbiešu orientāciju, pēc kā viņa drīz atrada sev jaunu partneri. Tāpēc topošais aktieris uzauga divu māšu ģimenē, ko viņš raksturo kā neparastu pieredzi, taču ne bez mīlestības un empātijas. Tomēr vairākus gadus viņu un viņa brāļus galvenokārt audzināja tēvs, kurš uzturēja labas attiecības ar savu bijušo sievu.

Pusaudža gados Robs Makelhenijs apmeklēja Veldrona Žēlsirdības akadēmiju un pēc tam Svētā Jāzepa sagatavošanas skolu, kur, kā viņš pats stāsta, ar savu uzvedību sagādāja problēmas skolotājiem, pat reiz iesaistoties kautiņā ar citu skolēnu. Robs sāka darboties teātrī jau vidusskolas gados, piedaloties lugā Notrdamas sieviešu vidusskolā. Pēc absolvēšanas 1995. gadā viņš iestājās Templas Universitātē, taču pēc pirmā semestra studijas pārtrauca un nolēma pārcelties uz Ņujorku, lai turpinātu aktiermākslas ceļu. Viņš sāka ar nelielām lomām reklāmās, atveidojot pusaudžu tēlus, kas viņam izdevās, jo 19 gadu vecumā viņš joprojām izskatījās kā pusaudzis. Robs Makelhenijs studēja arī Lī Strasberga Kino institūtā.

 Karjera 
Robs Makelhenijs debitēja kā aktieris 1997. gadā filmā "Sātana īpašums", kur galvenās lomas atveidoja Breds Pits un Harisons Fords. Pats Robs stāstīja, ka bija sajūsmā par iespēju filmēties kopā ar šādiem aktieriem, taču, apmeklējot filmas seansu kopā ar draugiem un ģimeni, atklāja, ka ainas, kurās viņš piedalījās, bez brīdinājuma ir izdzēstas. Līdzīga situācija vēlāk notika ar filmu "Brīnumzēni" 2000. gadā, kurā viņš parādījās kopā ar Ketiju Holmsu. Tomēr šoreiz filmas režisors nosūtīja aktierim vēstuli, informējot viņu par izgrieztajām ainām. Neskatoties uz to, Robam Makelhenijam izveidojās veiksmīga karjera televīzijā, piedaloties seriālu ER un "Likums un kārtība" sērijās.

 Seriāla "Filadelfijā vienmēr ir saulains" izveide 
Tomēr ar mazām lomām nepietika, lai sevi uzturētu, un aktieris pat strādāja par viesmīli, lai samaksātu īri. Tad 2004. gadā Robam Makelhenijam radās ideja īsfilmai, ar kuru viņš dalījās ar savu toreizējo draudzeni Džordanu Rīdu un citiem topošiem aktieriem Čārliju Deju un Glenu Hauertonu. Šī ideja pārtapa pilotserijā par četriem aktieriem draugiem, kuri cenšas atrast darbu Losandželosā. Pēc Roba teiktā, pilotsērija bija seriāla "Draugi" "apgriezta" versija un nedaudz atgādināja citu melno komēdijas seriālu "Iegrožo savu aizrautību".

Sākotnēji pilotsērija nebija paredzēta kā seriāla pamats, taču vēlāk tika uzņemtas vairākas citas pilotsērijas. Tās galvenokārt tika filmētas Roba Makelhenija un Glena Hauertona dzīvokļos, izmantojot mājas videokameras. Katras sērijas budžets bija mazāks par simts dolāriem, un lielākā daļa līdzekļu tika iztērēta videokameru lentēm. Pēc tam Robs Makelhenijs kopā ar savu menedžeri un aģentu sāka piedāvāt šīs pilotsērijas dažādiem televīzijas tīkliem, iepazīstinot tos ar sērijas koncepciju. Pēc aktiera teiktā, viņiem nebija nekādu cerību, viņi vienkārši devās pie tīklu vadītājiem, rādīja viņiem sērijas un vēroja, vai cilvēki smiesies.

Lielākā daļa televīzijas tīklu izrādīja nelielu interesi, taču, tiekoties ar FX tīkla izpilddirektoru Džonu Landgrafu, ideja un humors viņam iepatikās. Landgrafs ierosināja atkārtoti uzņemt pilotsēriju ar 400 000 ASV dolāru budžetu. Viņš veica vairākas izmaiņas: jaunajā seriāla versijā darbība norisinājās Filadelfijā, nevis Losandželosā, bet četri galvenie varoņi no topošajiem aktieriem pārtapa par kroga īpašniekiem. Kanāls paturēja arī Čārliju Deju un Glenu Hauertonu, savukārt Rīdu, ar kuru Robam Makelhenijam jau bija nestabilas attiecības, nomainīja Keitlina Olsone, pēc kā Robs un Džordana galīgi izšķīrās.

Pirmā sezona bija salīdzinoši lēta, ar budžetu aptuveni 450 000 ASV dolāru par sēriju. Tomēr, seriālam iegūstot popularitāti, tā kvalitāte uzlabojās un budžets pieauga. Pats Robs Makelhenijs sākotnēji savas lomas dēļ seriālā pieņēmās svarā, uzskatot, ka tas padarīs viņa tēlu smieklīgāku, taču vēlāk nolēma veikt vēl vienas pārmaiņas, ievērojami palielinot muskuļu masu.

2020. gada decembrī seriāla aktieri pagarināja līgumus par dalību seriālā līdz 18. sezonai.

 Citas lomas 
2007. gadā Robs Makelhenijs parādījās seriāla "Pazudušie" trešās sezonas epizodē. Tas notika, pateicoties tam, ka viņš pazina divus šī seriāla scenāristus, pēc tam Robam, kurš bija "Pazudušie" fans, tika atļauts vērot seriāla veidošanas procesu. Scenārists Deimons Lindelofs piedāvāja viņam lomu. Vēlāk Robam bija paredzēts atkārtot savu lomu trešās sezonas noslēguma epizodē, taču viņš to nevarēja izdarīt aizņemtības dēļ seriālā "Filadelfijā vienmēr ir saulains". Pēc tam tika paziņots, ka Roba atveidotais tēls ir miris ārpus ekrāna, tomēr viņš parādījās savā lomā vienā sestās sezonas epizodē 2010. gadā.

2017. gadā Robs Makelhenijs parādījās vienā seriāla "Fārgo" sērijā. 2019. gadā, pateicoties tam, ka viņš pazina seriāla "Troņu spēle" veidotājus Deividu Benofu un D. B. Veisu, kuri iepriekš bija sarakstījuši scenāriju vienai seriāla "Filadelfijā vienmēr ir saulains" sērijai un tajā arī paši atveidoja nelielas lomas, Robs Makelhenijs ieguva nelielu, nerunājošu lomu "Troņu spēles" astotās sezonas sērijā. No 2020. līdz 2025. gadam Robs Makelhenijs atveidoja galveno lomu paša veidotajā seriālā Mythic Quest. Seriāls tika atcelts pēc ceturtās sezonas, taču aktieris atkārtoja savu lomu atvasinātajā seriālā Side Quest. 2024. gadā Robs Makelhenijs atveidoja nelielu lomu filmā "Dedpūls & Vilknadzis", taču viņa ainas vēlāk tika izgrieztas no filmas. Kā apgalvo galvenās lomas atveidotājs Raiens Renoldss, tas tika darīts, lai uzlabotu stāstījuma ritmu.

2025. gadā tika paziņots, ka režisors un scenārists Noa Houlijs un Robs Makelhenijs veidos antoloģijas seriālu, kas balstīts uz datorspēles franšīzi Far Cry, un Robs tajā atveidos galveno lomu. Sižeta detaļas vēl nav atklātas, taču katra sezona ir plānota kā atsevišķs stāsts ar atšķirīgiem varoņiem.

 Futbola komandas Wrexham iegāde 
2021. gadā Robs Makelhenijs kopā ar aktieri Raienu Renoldsu iegādājās Velsas futbola klubu Wrexham. 2022. gadā Robs Makelhenijs un Raiens Renoldss sāka filmēties dokumentālajā seriālā Welcome to Wrexham, kurā tiek atspoguļota futbola kluba ikdiena un komandas iegādes stāsts. Par šo seriālu Robs Makelhenijs ieguva Emmy balvu. Pateicoties seriālam un kluba nonākšanai slavenu aktieru īpašumā, pats klubs ir ieguvis ievērojamu popularitāti, būtiski palielinot savu auditoriju un sabiedrības interesi.

 Personīga dzīve 
Pirms seriāla "Filadelfijā vienmēr ir saulains" filmēšanas Robs Makelhenijs satikās ar Džordanu Rīdu, taču viņu attiecības pasliktinājās, un pēc seriāla pirmizrādes pāris izšķīrās. Rīdu seriālā nomainīja Keitlina Olsone, ar kuru Robs Makelhenijs uzsāka attiecības, lai gan pati Olsone atzina, ka sākotnēji Robs viņu nepiesaistīja. Tomēr jau pirmās sezonas filmēšanas laikā Robs un Olsone sāka slepeni satikties, sākotnēji slēpjot savas attiecības no citiem aktieriem. 2008. gadā Makelhenijs un Olsone apprecējās. 2010. gadā viņiem piedzima dēls Aksels, bet 2012. gadā — dēls Leo.

2010. gadā Robs Makelhenijs un Keitlina Olsone kļuva par bāra Filadelfijā līdzīpašniekiem. Bārs darbojās līdz 2025. gadam, kad tas nezināmu iemeslu dēļ tika slēgts. 2022. gadā Robs Makelhenijs kopā ar Čārliju Deju un Glenu Hauertonu izveidoja īru—amerikāņu viskija zīmolu Four Walls.

2025. gadā Robs Makelhenijs nomainīja savu vārdu uz Robs Maks. Pēc paša aktiera teiktā, tas tika darīts gan viņa skatuves vārda dēļ, gan tāpēc, lai vārdu būtu vieglāk izrunāt citās valodās, jo viņa bizness turpina augt un paplašināties citos pasaules reģionos.

 Filmogrāfija 

 Kā producents, scenārists un režisors 
GadsNosaukumsScenāristsRežisorsProducents2005—pašlaik"Filadelfijā vienmēr ir saulains" (It's Always Sunny in Philadelphia)jājājā2011—2012How to Be a Gentlemanjā2022—pašlaikWelcome to Wrexhamjājā2020—2025Mythic Questjājā2025Side Questjājā2025—pašlaikNecaxajāFar Cryjājā

 Lomas filmās 
GadsNosaukumsLoma1997"Sātana īpašums" (The Devil's Own)Kevins1998"Civillieta" (A Civil Action)pusaudzis2000"Brīnumzēni" (Wonder Boys)students2001Thirteen Conversations About One Thingmedicīnas students2003Latter DaysHermons2024"Dedpūls & Vilknadzis" (Deadpool & Wolverine)Laika variācijas iestādes karavīrs

 Televīzija 
GadsNosaukumsLomaPiezīmes1997"Likums un kārtība" (Law & Order)Džoijs Taimonssērija: Thrill1997"Visi mani bērni" (All My Children)Tima draugs1 sērija2004EREndijs Fešssērija: Where There's Smoke2005—pašlaik"Filadelfijā vienmēr ir saulains" (It's Always Sunny in Philadelphia)Maksgalvenā loma2007; 2010"Pazudušie" (Lost)Aldo2 sērijas2017"Fārgo" (Fargo)policists Oskars Hantssērija: The Law of Non-Contradaction2014—2015; 2017The Mindy ProjectLū Tūkerss4 sērijas2019"Troņu spēle" (Game of Thrones)dzelzsdzimušaissērija: Winterfall2025Abbott ElementaryMakssērija: Volunteers2025Side QuestĪens Grimmssērija: Song and Dance2020—2025Mythic QuestĪens Grimmsgalvenā loma; 40 sērijasFar Cry

 Atsauces 

 Ārējās saites 

Kategorija:1977. gadā dzimušie
Kategorija:Amerikāņu kinoaktieri
Kategorija:ASV scenāristi
Kategorija:ASV televīzijas aktieri
Kategorija:ASV televīzijas režisori
Kategorija:Emmy balvas ieguvēji